
RAPORT DE SPECIALITATE

pentru acordarea premiilor de excelență și a premiilor de merit copiilor și tinerilor care au obținut distincții, medalii, premii la alte concursuri decât cele din listele aprobate anual de Ministerul Educației, precum și celor care au obținut media 10 la examenul de evaluare națională, la examenul de bacalaureat și cadrelor didactice care s-au ocupat de pregătirea acestora și care au  domiciliul în orașul Buhuși

În urma studierii Regulamentului pentru acordarea premiilor de excelență și a premiilor de merit copiilor și tinerilor care au obținut distincții, medalii, premii la alte concursuri decât cele din listele aprobate anual de Ministerul Educației, precum și celor care au obținut media 10 la examenul de evaluare națională, la examenul de bacalaureat și cadrelor didactice care s-au ocupat de pregătirea acestora și care au  domiciliul în orașul Buhuși, Anexă a Proiectului de Hotărâre inițiat de doamna consilier local PNL Petcu Alina, vă aduc la cunoștință următoarele aspecte sesizate:

Regulamentul nu stabilește criterii suficient de clare, echilibrate și măsurabile pentru evaluarea performanței reale. Lipsa unor indicatori obiectivi și cuantificabili poate genera interpretări subiective și poate afecta transparența procesului de selecție.
Art. 5 alin. (1) menționează condiții „cumulative”, dar litera f) spune: „au obținut nota 10 la examenul de evaluare națională sau la examenul de bacalaureat”. Practic, deși consider că nu aceasta a fost intenția inițiatorului, toți elevii trebuie să aibă nota 10 la Evaluare Națională sau la examenul de Bacalaureat pentru a putea fi beneficiari ai acestor premii.

Art. 8 alin. (2) menționează că relevanța se apreciază în raport cu „notorietatea”, „impactul asupra imaginii” sau „nivelul participării”. Acestea sunt concepte extrem de fluide. Membrii Consiliului Local nu pot măsura „notorietatea” unui concurs de șah sau „impactul” unui festival de muzică asigurând, în același timp, două criterii fundamentale: predictibilitatea și obiectivitatea.
Criteriile introduse la Art. 8¹ reprezintă un pas înainte pentru excluderea competițiilor cu relevanță insuficient demonstrată, însă modul în care sunt redactate le diluează sever eficiența. Acest articol stipulează că o competiție este eligibilă dacă îndeplinește „cel puțin două” dintre cele șase criterii listate (a-f). Aceasta este o slăbiciune majoră, întrucât, spre exemplu, orice concurs privat, organizat online, cu taxă, poate îndeplini instant criteriile c) și e) (are Regulament și ofera Diplome). Conform propunerii înaintate de doamna consilier PNL Petcu Alina, acel concurs devine automat eligibil, deși poate fi fără un nivel competitiv real sau fără recunoaștere instituțională relevantă. Pentru asigurarea unui proces echitabil și transparent, criteriile privind recunoașterea oficială, existența unui sistem competitiv real și participarea la nivel național sau internațional ar trebui să fie obligatorii și cumulative, nu opționale.
La Art. 8¹ alin. (3) se precizează că nu sunt eligibile competițiile care, deși îndeplinesc criteriile de la alin. (1), nu prezintă un nivel minim de competitivitate, „în baza unei analize motivate a Consiliului Local”. Astfel, se face apel la decizia subiectivă a consilierilor, în loc să se stabilească din start criterii clare. 
Art. 9 alin. (2) prevede că acordarea unui premiu „nu creează obligația acordării unor premii similare în alte situații”. O astfel de formulare contravine principiului egalității de tratament consacrat la Art. 3 lit. c), întrucât permite aplicarea discreționară a criteriilor de acordare a premiilor. În practică, doi copii care obțin același premiu, în cadrul aceluiași concurs, fie în ani diferiți, fie chiar în același an, dar analizați în etape distincte, pot beneficia de un tratament diferit: unul poate primi premiul, iar celălalt nu, exclusiv în funcție de aprecierea Consiliului Local privind oportunitatea acordării acestuia la un anumit moment.
În cazul în care se urmărește stabilirea unor criterii corecte, obiective și echitabile pentru premierea elevilor care au obținut performanțe în domenii precum sportul, artele, voluntariatul sau cercetarea, în cadrul concursurilor și competițiilor care nu sunt incluse în Regulamentul aprobat prin HCL nr. 137/28.08.2025, modificat prin HCL nr. 230/08.12.2025, (care nu vizează etapele județene, regionale, naționale sau internaționale ale olimpiadelor școlare ori etapa națională a concursurilor școlare organizate și desfășurate cu finanțare din partea Ministerului Educației și Cercetării), consider obligatorie implicarea reprezentanților unităților de învățământ în procesul de elaborare și redactare a acestor criterii.
Având în vedere aspectele prezentate mai sus, apreciez că, în forma actuală, Regulamentul propus de doamna consilier local PNL Petcu Alina prezintă deficiențe majore și nu oferă garanțiile necesare pentru o procedură obiectivă, transparentă și echitabilă de premiere a performanțelor deosebite obținute de elevi în domenii alternative, precum sportul, artele, voluntariatul sau cercetarea.

